**Strategaeth Ddigidol 2025-2028**

**1. Cyflwyniad**

1.1 Mae Archifau Gwent yn wasanaeth archifau awdurdod lleol achrededig a sefydlwyd ym 1938 fel Archifdy Sir Fynwy yn Neuadd y Sir, Casnewydd. Yn dilyn ad-drefnu llywodraeth leol ym 1974, symudwyd yr Archifau i Neuadd y Sir yng Nghwmbrân a oedd newydd gael ei adeiladu, a’i ail-frandio'n Swyddfa Gofnodion Sirol Gwent. Arhosodd y gwasanaeth yno tan 2011 pan symudodd i'r Swyddfeydd Cyffredinol newydd yng Nglynebwy a'i ailenwi'n Archifau Gwent. Mae'n wasanaeth ar y cyd, a ariennir gan bum awdurdod lleol, ac sy’n gwasanaethu’r pum awdurdod lleol hyn, a nodir isod, o dan Ddeddf Llywodraeth Leol (Cymru) 1994:

* Cyngor Bwrdeistref Sirol Blaenau Gwent
* Cyngor Bwrdeistref Sirol Caerffili
* Cyngor Sir Fynwy
* Cyngor Dinas Casnewydd
* Cyngor Bwrdeistref Sirol Torfaen

1.2 Mae Cyd-bwyllgor Archifau Gwent yn rheoli'r gwasanaeth, ac mae’n cynnwys 2 gynghorydd o bob un o'r Awdurdodau yn ogystal ag aelodau Cyfetholedig. Cyngor Bwrdeistref Sirol Torfaen yw'r awdurdod sy’n lletya’r gwasanaeth, a Chyngor Bwrdeistref Sirol Blaenau Gwent yw’r landlord.

1.3 Ar hyn o bryd, mae Archifau Gwent yn asesu ei flaenoriaethau ar gyfer y gwasanaeth. Mae nifer yr ymwelwyr wyneb yn wyneb lawer yn is nag ydoedd cyn pandemig Covid-19, ac mae’r ffigurau’n annhebygol o gynyddu. Fodd bynnag, mae ymgysylltiad â gweithgareddau digidol (cyfryngau cymdeithasol, delweddau wedi'u digido ar wefannau trydydd parti, y gwasanaeth digido a’r gwasanaeth ymholiadau) yn parhau i gynyddu. Mae ceisiadau am wybodaeth neu eitemau wedi'u digido wedi treblu dros y blynyddoedd diwethaf.

1.4 Mae'r gwasanaeth hefyd yn cydnabod bod cofnodion ac archifau yn cael eu creu fwyfwy ar fformat digidol. Mae'r deunydd hwn yn cael ei gynnig i'r gwasanaeth gyda'r disgwyl y bydd y gwasanaeth yn eu cynnal dros amser gyda'r un gofal proffesiynol a roddir i'r casgliadau ffisegol. Mae digido casgliadau ffisegol hefyd yn golygu bod yna asedau digidol y mae angen eu cadw.

1.5 Heb y newid hwn a heb gyflawni'r Strategaeth Ddigidol hon, mae perygl na fydd y gwasanaeth yn berthnasol i'w gynulleidfaoedd (presennol a photensial) a'i randdeiliaid, mwyach. Yn y tymor hir, gallai hyn fygwth bodolaeth y gwasanaeth, y casgliadau y mae'n gofalu amdanynt, a'i statws fel Gwasanaeth Archifau Achrededig.

1.6 Diben y strategaeth ddigidol hon yw amlinellu sut y bydd y gwasanaeth yn defnyddio technoleg ddigidol yn well i gyflawni ei amcanion strategol a chyflawni'r newid hwn.

**2. Ble rydyn ni nawr?**

* 1. Yn 2024-2025, fe wnaethon ni feincnodi'r gwasanaeth yn erbyn model o’r enw [Rapid Assessment Model (DPC RAM) - Digital Preservation Coalition](https://www.dpconline.org/digipres/implement-digipres/dpc-ram) a [Digital Culture Compass Wayfinder & Tracker](https://digitalculturecompass.org.uk/). Crëwyd dadansoddiad o’r cryfderau, y gwendidau, y cyfleoedd a’r bygythiadau yn dilyn yr asesiad:

|  |  |
| --- | --- |
| **Cryfderau**   * Mae gan Gynllun Strategol 2023-2026 ar gyfer y gwasanaeth bwyslais cryf ar y digidol. * Cefnogaeth gref gan y Cyd-bwyllgor ynghylch trawsnewid digidol. * Cymorth TG da gan SRS (Y Gwasanaethau Rhannu Adnoddau). * Brwdfrydedd, uchelgais a chefnogaeth gref gan rai aelodau o staff. * Systemau digidol newydd: catalog/system rheoli casgliadau (Epexio) a system gadwraeth (Preservica) * Rhywfaint o fynediad ar-lein at gasgliadau sy’n drwm o ran enwau, trwy wefannau hanes teulu (hefyd yn codi incwm). * Mae yna gofrestr o asedau digidol. | **Gwendidau**   * Dim strategaeth ddigidol ysgrifenedig. * Dim mynediad ar-lein hawdd i gatalogau neu gasgliadau digidol i ddefnyddwyr/gynulleidfaoedd. * Mae'r gwasanaeth wedi bod yn gymharol hwyr i fabwysiadu technolegau digidol. * Yn ganlyniad, mae sgiliau digidol a hyder yn isel ymhlith rhai aelodau o staff. * Rhaglennu digidol – digwyddiadau ac allgymorth. * Gallai fod yn gryfach o ran hygyrchedd a chynhwysiant – yn enwedig o ran Canllawiau Hygyrchedd Cynnwys Gwefannau a gwefan y gwasanaeth. |
| **Cyfleoedd**   * Mae'r defnydd digidol o gasgliadau yn cynyddu ac mae disgwyliadau defnyddwyr yn newid. * Mae trawsnewid digidol/atal ymosodiadau seibr yn flaenoriaeth allweddol i Gyngor Bwrdeistref Sirol Torfaen. * Defnyddio systemau newydd (Epexio a Preservica) ar gyfer cadwraeth a mynediad ac offer newydd ar gyfer cyflwyno digwyddiadau hybrid. * Mae platfform newydd ar gyfer gwefan y gwasanaeth yn cael ei archwilio a'i ddatblygu. * Ail-alinio rolau a chyfrifoldebau staff. * Potensial ar gyfer defnyddio Deallusrwydd Artiffisial | **Bygythiadau**   * Cefnogaeth bosibl a set sgiliau staff y gwasanaeth, gan gynnwys y newid o fynediad wyneb yn wyneb i fynediad digidol. * Sicrhau cydbwysedd rhwng adnoddau a disgwyliadau’r gynulleidfa o ran mynediad wyneb yn wyneb, o gymharu â mynediad digidol. * Platfform y wefan ar hyn o bryd (ond mae’r risg hon yn cael ei lliniaru gyda gwefan newydd). |

**3. Egwyddorion Strategol**

3.1 Amcanion y strategaeth ddigidol hon yw i'r gwasanaeth ddefnyddio technoleg ddigidol yn y ffordd orau bosibl, er mwyn:

1. Cadw casgliadau digidol a’u diogelu: gan gynnwys archifau a aned fel rhai digidol, casgliadau wedi'u digido/delweddu a gwybodaeth am gasgliadau.
2. Rhoi cyfleoedd ar gyfer mynediad at wybodaeth am gasgliadau, a'r casgliadau eu hunain, ac ymgysylltiad â nhw, i gynulleidfaoedd: gan gynnwys catalogau ar-lein, casgliadau ar-lein, ac ymgysylltu digidol arloesol.
3. Bod yn wasanaeth effeithiol ac effeithlon: gan gynnwys staff sydd wedi’u hyfforddi a’u cefnogi, a defnyddio systemau digidol er mwyn defnyddio’r adnoddau yn y ffordd orau bosibl.

3.2 Mae hyn yn cyd-fynd ag amcanion strategol y gwasanaeth:

1. Sicrhau bod ein casgliadau yn parhau i fod yn berthnasol ac yn gynrychiadol o'n cymunedau, ac yn cael eu cadw er budd cenedlaethau'r dyfodol
2. Cael ein cymunedau yn lleol, yn genedlaethol ac yn fyd-eang, i ymgysylltu â'u gorffennol
3. Rhoi mynediad i'n gwasanaethau a'n casgliadau trwy amrywiaeth o ddulliau, a gwasanaeth cryf, sy'n canolbwyntio ar y cwsmer, ar gyfer ein holl gwsmeriaid
4. Annog y defnydd o'r casgliadau i helpu i ddatblygu gwybodaeth a sgiliau ar gyfer y dyfodol
5. Cynnal gwasanaeth cynaliadwy, sy'n canolbwyntio ar y dyfodol, a’i dyfu

**4. Beth ydyn ni'n mynd i'w wneud?**

Tymor byr: o fewn blwyddyn; tymor canolig: o fewn dwy flynedd; Tymor hir: o fewn tair blynedd

|  |  |  |
| --- | --- | --- |
| **Egwyddor** | **Gweithgarwch** | **Amserlenni** |
| i. Mynediad ac Ymgysylltu | Diweddaru’r Polisi Hygyrchedd, gan gynnwys elfennau digidol e.e. ymgorffori WCAG a chyflwyno digwyddiadau hybrid, a defnyddio’r cyfryngau cymdeithasol. | Tymor byr |
| Parhau i drwyddedu casgliadau sy’n drwm o ran enwau ar gyfer gwefannau masnachol hanes y teulu | Tymor canolig i dymor hir |
| Mewnbynnu catalogau/mynegeion i'r system rheoli casgliadau (Epexio) a gwella ansawdd y catalogau - yn unol â’r cynllun gwybodaeth am gasgliadau | Tymor byr i dymor hir |
| Gwella ansawdd cofnodion plwyf trwy brosiect catalogio wedi’i ariannu | Tymor byr i dymor canolig |
| Gwella ansawdd catalogau/mynegeion gan ddefnyddio gwirfoddoli digidol (prosiect Crowd Cymru) | Tymor canolig |
| Creu achos busnes/manyleb ar gyfer gwefan newydd i’r gwasanaeth a sicrhau cyllid | Tymor byr |
| Dylunio gwefan ar gyfer y gwasanaeth a chael defnyddwyr i’w phrofi, gan gynnwys creu cynnwys a’i lansio | Tymor canolig |
| Dylunio’r pen blaen ar gyfer y catalog ar-lein (Epexio) a chael defnyddwyr i’w brofi | Tymor canolig |
| Lansio’r pen blaen ar gyfer y catalog ar-lein (Epexio) | Tymor hir |
| Edrych ar ddichonoldeb defnyddio'r modiwl arddangosfeydd yn y catalog ar-lein (Epexio) ar gyfer adrodd straeon yn ddigidol | Tymor canolig |
| Edrych ar ddichonoldeb gwneud delweddau o ddogfennau ar gael ar-lein gan ddefnyddio naill ai catalog ar-lein (Epexio) neu integreiddio â Preservica, a datblygu cynllun digido. | Tymor hir |
| Treialu’r defnydd o offer ar gyfer digwyddiadau ar-lein/hybrid a chyflwyno digwyddiadau a gweithgareddau. | Tymor byr |
| Hyfforddi aelodau eraill o staff ac aelodau newydd o staff i ddefnyddio offer ar gyfer digwyddiadau hybrid. | Tymor canolig |
| Cyflwyno sesiynau galw-heibio digidol i athrawon. | Tymor byr |
| Datblygu adnoddau digidol, fideos a chanllawiau ar-lein i athrawon – sy'n gysylltiedig â'r cwricwlwm | Tymor canolig |
| Parhau i gyflwyno rhaglen cyfryngau cymdeithasol sy'n gysylltiedig ag ymgyrchoedd cenedlaethol/rhyngwladol. | Tymor byr |
| Datblygu mwy o gynnwys gweledol ar gyfer cyfryngau cymdeithasol e.e. fideos cyfarwyddyd | Tymor byr i dymor canolig |
| Ymgynghori ac ymchwilio er mwyn deall anghenion pobl ifanc, a’u cymhelliant, wrth ymgysylltu â'r gwasanaeth a'r casgliadau, gan gynnwys y defnydd o dechnoleg ddigidol. | Tymor canolig |
| ii Cadwraeth | Diweddaru polisïau a gweithdrefnau cadwraeth ddigidol fel y gellir eu defnyddio gyda Preservica | Tymor byr |
| Amlyncu casgliadau a anwyd fel rhai digidol i mewn i Preservica | Tymor byr |
| Sefydlu integreiddio Preservica gyda'r system rheoli casgliadau (Epexio) | Tymor canolig |
| Gwneud gwaith eirioli gyda Chynghorau ynghylch cadwraeth ddigidol a chasglu | Tymor canolig i dymor hir |
| iii Effeithiol ac effeithlon | Ail-alinio adnoddau – alinio'r strwythur staff â blaenoriaethau ac amcanion y gwasanaeth, gan gynnwys datblygiad digidol a chyflawni’n ddigidol | Tymor byr i dymor canolig |
| Cyflwyno hyfforddiant ymarferol am systemau newydd – system rheoli casgliadau (Epexio) a'r system cadwraeth ddigidol (Preservica) | Tymor byr |
| Nodi anghenion hyfforddiant digidol staff a gwirfoddolwyr drwy arfarniadau ac archwiliadau | Tymor canolig |
| Datblygu rhaglen o hyfforddiant digidol ar sail asesiadau anghenion | Tymor hir |
| Archwilio dichonoldeb system cydberthnasau â chwsmeriaid neu ddefnyddio'r system rheoli casgliadau (Epexio) i helpu gydag ymholiadau, rheoli archebion reprograffig ac ymweliadau ayb. | Tymor canolig |
| Dechrau defnyddio ffurflenni gwerthuso digidol ar gyfer digwyddiadau a gweithgareddau. | Tymor byr |
| Archwilio dichonoldeb defnyddio technoleg ddigidol i wneud prosesau'n fwy effeithlon ac effeithiol e.e. cadw lle mewn digwyddiadau, ffurflenni blaendal/rhodd, taliadau, rhestrau marchnata. | Tymor canolig |

**5. Adnoddau**

Bydd angen yr adnoddau staffio canlynol arnom i gyflawni'r strategaeth hon:

* Staff presennol gwasanaeth yr archif – bydd ail-alinio’r hyn y mae’r gwasanaeth yn ei gynnig a’r strwythur staffio, mewn ffordd sydd wedi’i chynllunio, yn golygu bod gan staff fwy o gapasiti i gyflawni'r strategaeth hon.
* Systemau - mae'r system rheoli casgliadau (Epexio) a'r system cadwraeth ddigidol (Preservica) eisoes wedi cael eu caffael ac maent yn dod o dan gyllideb graidd gwasanaeth yr archif.
* Offer – mae gan y gwasanaeth rywfaint o galedwedd ac offer yn barod i gyflwyno digwyddiadau digidol a gweithgareddau cadwraeth ddigidol.
* Hyfforddiant – mae cyllideb hyfforddi fechan ar gyfer y gwasanaeth a chyfleoedd i wneud cais am grantiau datblygu'r gweithlu Cyngor Archifau a Chofnodion Cymru.
* Cyngor Bwrdeistref Sirol Torfaen – efallai y bydd angen rhywfaint o gefnogaeth a chymorth arnom gan staff yn adrannau'r Cyngor, gan gynnwys Ymosodiadau Seibr; Cydraddoldeb ac Amrywiaeth; Adnoddau Dynol; a TGCh.
* Cyllid ychwanegol – ar gyfer rhai elfennau efallai y bydd angen cyllid ychwanegol arnom, a byddwn naill ai'n ei geisio'n fewnol (e.e. ar gyfer gwefan newydd) neu trwy gyllid allanol (prosiect catalogio’r plwyf, prosiect Crowd Cymru).

**6. Risgiau**

|  |  |
| --- | --- |
| **Risg** | **Lliniaru** |
| Bylchau mewn lefelau adnoddau staffio – cael digon o staff i gyflawni'r strategaeth | Bod yn barod ar gyfer newidiadau i staff ac ôl-lenwi swyddi cyn gynted â phosibl.  Ail-alinio amserlenni a blaenoriaethau. |
| Newidiadau neu fylchau mewn adnoddau yn arweinyddiaeth y gwasanaeth archif. | Perchnogaeth lawn o'r strategaeth gan staff a rhanddeiliaid.  Eiriolaeth gyda rhanddeiliaid sy'n gwneud penderfyniadau neu’n gyllidwyr. |
| Cefnogaeth gan staff a rhanddeiliaid. | Strategaeth gyfathrebu ar waith ynghylch newidiadau a strategaeth ddigidol/gwasanaeth gan gynnwys negeseuon clir am ddiben, cyd-destun, a cherrig milltir.  Eirioli ymhlith rhanddeiliaid sy'n gwneud penderfyniadau neu gyllidwyr. |
| Dim digon o gyllideb i gyflawni’r uchelgais. | Eirioli ymhlith y Cyd-bwyllgor a chyllidwyr eraill. |
| Nid yw partneriaid yn gallu cynnig cefnogaeth ac adnoddau gan gynnwys Consortiwm Cadwraeth Ddigidol Cymru Gyfan. | Cyfathrebu rheolaidd a nodi materion yn gynnar.  Ail-alinio blaenoriaethau ac amserlenni. |
| Cyflenwyr yn newid neu'n dod i ben. | Contractau gyda chyflenwyr a chaffaeliad.  Cydberthnasau parhaus â chyflenwyr a chyfathrebu. |
| Diffyg dealltwriaeth am gynulleidfaoedd a'u hanghenion/disgwyliadau, yn enwedig pobl nad ydynt yn ddefnyddwyr a chynulleidfaoedd newydd/targed. | Arolygon defnyddwyr ac adborth gan ddefnyddwyr, gan gynnwys defnyddwyr digidol  Ymgysylltu ac ymgynghori â chynulleidfaoedd newydd/targed |

Cymeradwywyd y Strategaeth hon gan Gyd-bwyllgor Archifau Gwent ym mis Mehefin 2025.